Rower in mislukte transitorooftog doodgeskietDie geldwa waarop toegeslaan is. Foto: Verskaf ŉ Vermeende transitorower is Donderdagoggend doodgeskiet in ŉ gewaagde poging om ŉ geldwa in Boksburg aan die Oos-Rand te beroof. Brig. Vishnu Naidoo, nasionale polisiewoordvoeder, het gesê ŉ onbekende aantal verdagtes het omstreeks 06:00 in minstens drie voertuie op die geldwa in Atlasweg naby die N12-hoofweg toegeslaan. “Die verdagtes het probeer om die geldwa te beroof. ŉ Skietery het tussen die rowers en die veiligheidswagte ontstaan en een van die rowers is noodlottig gewond,” het Naidoo gesê. Die verdagtes het glo met leë hande van die toneel gevlug. Naidoo het gesê verskeie eenhede is na die toneel ontplooi en ŉ volskaalse soektog na die verdagtes is van stapel gestuur. Die polisie het beslag gelê op ŉ AK47-aanvalsgeweer wat op die toneel gevind is. Ineke van Huyssteen, woordvoerder van ER24, het bevestig ŉ vermeende rower is doodgeskiet. “Drie ander mense het beserings opgedoen. ŉ Vrou wat in ŉ minibustaxi was toe die voorval plaasgevind het, is raakgeskiet. Sy is in ŉ ernstige toestand na ŉ hospitaal geneem vir mediese behandeling,” het Van Huyssteen gesê. “Een van die veiligheidswagte is in die voet gewond en nog ŉ wag het ŉ besering aan sy voet opgedoen.” Verkeer in die gebied word erg ontwrig.